**doar poezie**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

astă-seară, mâine seară

pân’la nouă

plouă

poimâine dimineaţă

vom ieşi cu toţi un pic din ceaţă

şi, se spre muncă ori spre şcoală

spre creşă, grădiniţă sau piaţă

ori numai aşa-ntr-o doară,

ne vom spune: altă încercare

cu uimire uimitoare

ori mai în silă

să justificăm astă filă

ce se scrie, scrie pentru mulţi

cu multe semne de întrebare şi de strigăt

cu puncte şi virgule spre nimic

rotitoare în elipsă ori doar lipsă

trece viaţa cu-ale ei ceruri

cu stele, planete, meteori, meteoriţi, asteroizi, comete,

cu praf, ploi, noroi şi noapte

cu oropsiţi şi oropsitori

cu îndrăgostiţi şi iubiţi, şi uitaţi,

cu braţe întinse şi braţe strânse peste corp, peste suflet

cu drumuri ce nu ştiu să se oprească

şi drumuri scurte ori care nu încep niciodată

aveţi hârtie cu suflet?

nu mai primiţi de mult

nici cerneală

poezia asta va fi doar poezie

scrisă cu o peniţă veche

pe cerul oprit un minut şi altul

între inimă şi umăr

ca o încercare de zbor

promisă zile în şir

–

Copyright Mariana Fulger